Els Serveis Socials continuen rebent el suport d'empreses locals i particulars
11 de maig de 2020

La regidoria de Polítiques Socials continua rebent ajuda d'empreses, comerços i particulars privats en la seua labor d'assistència a les famílies més vulnerables de l'Eliana durant la pandèmia global provocada pel Covid-19. I és que per a superar aquesta crisi social sense precedents l'Ajuntament està comptant des del principi amb el suport de gran multitud d'empreses i entitats que estan donant resposta per a aportar solucions alimentàries dels elianers i les elianeres que necessiten especial atenció en aquests moments.

Aquest diumenge el departament ha repartit 50 racions de menjar preparat en l'establiment dirigit per Alicia Plaza en la veïna localitat de la Pobla de Vallbona. Entre els plats preparats es trobaven racions d'arròs al forn, albergínies farcides o costelles que s'han entregat a les llars més vulnerables. Per part seua, el supermercat Marco ha donat 945 quilos d'arròs, 810 botelles d'oli d'oliva i 864 litres de llet en un gest de solidaritat i responsabilitat empresarial amb els veïns i veïnes de l'Eliana. Totes dues aportacions han sigut coordinades pels Serveis Socials i distribuïdes a través del Banc d'Aliments.

Un exemple d'iniciatives particulars recents ha sigut la d'Amparo Nogués, monitora del CEIP Verge del Carmen i treballadora de l'empresa de serveis de menjador, Contalabor, que va donar també el mes d'abril passat diverses caixes de fruita. En aquesta ocasió, l'empleada ha entregat per iniciativa privada dues bosses de menjar i llet per a una família de huit membres de la localitat.

La regidora de Polítiques Socials, Mª José Valenzuela, ha destacat el suport i altruisme d'empreses locals que, amb independència del seu sector i grandària, s'han posat en marxa per a ajudar a les famílies i als particulars que diàriament proporcionen ajuda al Departament amb l'objectiu de formar part de la solució a aquesta crisi. “Si alguna cosa ha deixat molt patent aquesta pandèmia és la capacitat de superació col·lectiva i la generositat dels veïns i veïnes de l'Eliana que no permetran que ningú es quede sense cobrir les seues necessitats bàsiques. Des del consistori volem agrair públicament cadascuna de les iniciatives que van encaminades per a millorar la qualitat de vida dels qui més estan patint les conseqüències del Covid-19”, ha ressaltat.